టి.ఎన్.సదాలక్ష్మి

తక్కెళ్ల ఎన్.సదాలక్ష్మి ప్రముఖ తెలంగాణ ఉద్యమకారిణి, రాజకీయ నాయకురాలు. 

జీవిత విశేషాలు
ఈమె 1928 డిసెంబరు 25 న సికింద్రాబాద్ లోని కంటోన్మెంట్ లో గల పెన్షన్‌పూరాలోని  దళిత కుటుంబంలో జన్మించారు. ఈమె ప్రాథమిక విద్యాభ్యాసం బొల్లారం లోని ప్రైవేటు పాఠశాలలో, సికిందరాబాదు కీస్ హైస్కూల్‌లో జరిగింది. ఆ తర్వాత మద్రాసులోని క్వీన్ మేరీస్ మహిళా కళాశాలలో యఫ్.ఏ. కోర్సు చదివారు. పదవ తరగతి చదువుతుండగా తక్కెళ్ల వెంకట నారాయణతో పెండ్లి జరిగింది. మద్రాసులో వైద్యవిద్య చదివే రోజుల్లో జీరా కాంపౌండు వద్ద బి.ఆర్.అంబేద్కర్ ఇచ్చిన ప్రసంగంతో ప్రభావితురాలై, వైద్యవిద్యను వదిలి క్రియాశీలక రాజకీయాల్లో చేరింది

రాజకీయ జీవితం
చిన్న వయస్సులోనే ఆర్యసమాజం వైపు ఆకర్షితులైనారు. 1957లో తొలిసారిగా కామారెడ్డి నియోజకవర్గం నుంచి ఎస్.సి. రిజర్వుడు స్థానంలో కాంగ్రెస్ పార్టీ తరఫున శాసనసభకు ఎన్నికయ్యారు. ఆ తర్వాత నిజామాబాదు జిల్లా ఎల్లారెడ్డి శాసనసభ నియోజకవర్గం నుంచి రెండవసారి ఎన్నికై దేవాదాయ శాఖ మంత్రిగా నియమితులైనారు. 1962లో తొలి మహిళా డిప్యూటి స్పీకరుగా పదవి పొందారు. 1967లో మరోసారి ఎల్లారెడ్డి శాసనసభ నియోజకవర్గం నుంచి పోటీచేసిన పరాజయం పొందారు. 1969లో తెలంగాణ ఉద్యమంలోనూ చురుకుగా పాల్గొన్నారు.ఈ ఉద్యమ సమయంలో ముఖ్య నాయకులంతా జైల్లో ఉంటే, తన బంగారాన్ని అమ్మి, వచ్చిన డబ్బుతో ఉద్యమాన్ని నడిపించిన ధీశాలి ఆమె. తెలంగాణ ప్రజాసమితి అధ్యక్షుడు మర్రి చెన్నారెడ్డి జైలుకు వెళ్ళిన పిదప సదాలక్ష్మి ఆ పార్టీ అధ్యక్ష పదవిలో కొనసాగింది. 1982లో తెలుగుదేశం పార్టీ స్థాపనతో ఆ పార్టీలో చేరారు. తెలంగాణ కోసం తెలుగుదేశం పార్టీ నుంచి బయటకు వచ్చి 2000లో తెలంగాణ కాంగ్రెస్ పార్టీని స్థాపించారు. ఆమె బాబూ జగ్జీవన్‌రామ్ వెల్ఫేర్ అసోసియేషన్ వ్యవస్థాపకురాలు. ఆమె జూలై 24, 2004 న మరణించారు.

సదాలక్ష్మి జీవితచరిత్రను "నేనే బలాన్ని" అనే పేరుతో రచయిత్రి గోగు శ్యామల ప్రచురించింది.

మూలాలు

ఇతర లింకులు
 హైదరాబాద్ బుక్ ట్రస్టు
 నేనే బలాన్ని – టి.ఎన్. సదాలక్ష్మి వ్యక్తిత్వచిత్రణ (పుస్తకం.కాం నుండి)

వర్గం:1928 జననాలు
వర్గం:2004 మరణాలు
వర్గం:నిజామాబాదు జిల్లా మహిళా రాజకీయ నాయకులు
వర్గం:హైదరాబాదు జిల్లా మహిళా రాజకీయ నాయకులు
వర్గం:నిజామాబాదు జిల్లా నుండి ఎన్నికైన ఆంధ్రప్రదేశ్ మహిళా శాసన సభ్యులు
వర్గం:నిజామాబాదు జిల్లాకు చెందిన ఆంధ్రప్రదేశ్ రాష్ట్ర మహిళా మంత్రులు